**Szentendre Város Önkormányzat Polgármesterének**

**18/2020. (IV.23.) önkormányzati rendelete**

**a hétvégére vonatkozó kijárási korlátozással összefüggésben meghozott önkormányzati intézkedésekről**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés alapján, a Képviselő-testületnek az Alaptörvény 32. cikk (1) bekezdés a) pontjában meghatározott feladatkörében eljárva, a közúti közlekedésről szóló 1988. évi I. törvény 34.§ (2) bekezdésében és a kijárási korlátozással összefüggésben hétvégére meghozható önkormányzati intézkedésekről szóló 148/2020. (IV.23.) Korm. rendelet 3. §-ában kapott felhatalmazás alapján a következőket rendeli el:

1.§ (1) A Szentendre védett és korlátozott forgalmú övezeteibe történő behajtás rendjéről szóló 2/2019. (I.22.) önkormányzati rendeletben foglaltakon túl 2020. április 25-én és 26-án védett övezetnek minősülnek az 1. mellékletben felsorolt utcák (a továbbiakban: III. övezet).

(2) A III. övezetbe kizárólag olyan személygépkocsi hajthat be,

1. amely természetes személy tulajdonában áll, és amely után Szentendrén fizették meg a gépjárműadót,
2. amelynek tulajdonosának vagy üzembentartójának a III. övezet területén van ingatlana, vagy tulajdonosának vagy üzembentartójának a lakóhelye, tartózkodási helye vagy magánlakása a III. övezet területén található,
3. amelynek vezetője hitelt érdemlően igazolja, hogy a III. övezet területén található, vagy kizárólag azon keresztül megközelíthető létfontosságú szolgáltatás igénybevétele céljából szükséges a behajtás,
4. amelyre az I. vagy a II. övezetre vonatkozó behajtási, behajtási-várakozási vagy áruszállítási hozzájárulás került kiállításra.

(3) Az (2) bekezdésben foglalt korlátozás nem vonatkozik

1. a Szentendre Város Önkormányzattal hatályos együttműködési megállapodással rendelkező Polgárőrség,
2. a rendvédelmi szervek,
3. a mentőszolgálat,
4. a III. övezet által határolt területen található gyógyszertár dolgozói,
5. a Szentendrén dolgozó háziorvos, ügyeletet ellátó orvos, és a mellettük dolgozó ápoló, szakasszisztens,
6. az állatorvos,
7. a Szentendre Város Egészségügyi Intézményeinek szakorvosa,
8. a hivatásos ápoló,
9. a védőnő,
10. a szociális gondozó,
11. a Szentendre Város Önkormányzat tulajdonában álló gazdasági társaságok,
12. a Szentendre Város Önkormányzat által fenntartott intézmények, költségvetési szervek,
13. a bevett egyház lelki szolgálatot ellátó tagjai,
14. az ételkiszállítást végzők, valamint
15. a III. övezet által határolt területen belül munkát végzők által használt személygépjárművekre a munkavégzés időtartama alatt.

(4) Kizárólag a III. védett övezetbe történő behajtáshoz behajtási vagy behajtási-várakozási hozzájárulás nem igényelhető.

(5) A Szentendrei Közös Önkormányzati Hivatal a jogosultság ellenőrzéséhez az információs önrendelkezési jogról és az információszabadságról szóló törvény előírásait betartva a Szentendrei Rendészeti Igazgatóság részére átadja az (1) bekezdés a) pontja alapján történő behajtásra jogosultak forgalmi rendszám adatait. Az adatokat a Szentendrei Rendészeti Igazgatóság kizárólag az (1) bekezdés a) pontja szerinti jogosultság ellenőrzéséhez használhatja és az adatkezelés során köteles az adatvédelmi előírások betartására.

2. § AzEurovelo 6 kerékpárút szentendrei szakaszát kizárólag az a kerékpáros használhatja, akinek a lakóhelye, tartózkodási helye vagy magánlakása Szentendrén található.

3. § E rendelet 2020. április 25. napján lép hatályba és 2020. április 27-én hatályát veszti.

Szentendre, 2020. április 23.

**Fülöp Zsolt** **dr. Schramm Gábor**

polgármester jegyző

**Záradék:**

A rendelet 2020. április 23-án került kihirdetésre.

**dr. Schramm Gábor**

jegyző

1. melléklet a 18/2020. (IV.23.) önkormányzati rendelethez

A III. övezetbe tartozó utcák felsorolása

* 1. A III. övezetbe tartozik
  2. a Dózsa György út a Pannónia utca kereszteződésétől a Duna korzó irányába,
  3. a Római sánc köz,
  4. a Paprikabíró utca,
  5. a Bükkös part,
  6. az Áprily Lajos tér,
  7. a Hold utca,
  8. az Egres utca,
  9. az Ady Endre utca SPAR felőli oldala.

**Előzetes hatásvizsgálat és indokolás**

**a hétvégére vonatkozó kijárási korlátozással összefüggésben meghozott önkormányzati intézkedésekről**

**Előzetes hatásvizsgálat**

**A tervezett jogszabály hatásai:**

**1. A várható társadalmi, gazdasági, költségvetési hatások:**

A rendeletnek nincs költségvetési hatása. A szabályozás célja, hogy a Szentendre turisztikai szempontból közkedvelt belvárosát gépjárművel kizárólag a rendeletben felsorolt feltételek fennállása esetén lehessen megközelíteni. A rendelet korlátozza az Eurovelo 6 kerékpárút szentendrei szakaszának használatát is, arra kizárólag a szentendrei lakcímmel, tartózkodási hellyel vagy magánlakással rendelkezők hajthatnak be kerékpárral. Várhatóan a rendelet elfogadása következtében más településekről kevesebben fognak Szentendrére érkezni.

**2. A várható környezeti és egészségi következmények:**

A rendelet célja szorosan összefügg az új koronavírus fertőzés terjedésének lassításával. Szentendre belvárosa népszerű úti cél a környező települések lakói körébe is. A rendeletben meghatározott III. övezeten belül találhatók a nagyobb parkolók is. A szabályozás következtében várhatóan kevesebben fogják felkeresni Szentendre belvárosát gépjárművel, így az emberi kontaktok is csökkennek, amely várhatóan a koronavírus járvány terjedésének lassítására is hatással lesz Szentendrén belül. A kerékpárút használatának korlátozása szintén e célból javasolt.

**3. A jogszabály-tervezet adminisztratív terheket befolyásoló hatásai:**

A Szentendre Rendészeti Igazgatóság munkatársainak ellenőriznie kell a rendeletben meghatározott kivételek alapján azt, hogy az illető jogosult-e gépjárművel behajtani a III. védett övezetbe, illetve jogosult-e használni a kerékpárút szentendrei szakaszát.

**4. A jogszabály megalkotásának szükségessége, a jogalkotás elmaradásának várható következményei:**

A tapasztalatok alapján az időjárás javulásával hétről hétre egyre többen keresik fel Szentendre belvárosát szabadidős céllal a környező településekről, ami az új koronavírus okozta járvány terjedését elősegítheti. A rendelet megalkotásának következtében várhatóan kevesebben keresik majd fel a belvárost.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

A szükséges feltételek rendelkezésre állnak.

**Általános indokolás**

Magyarország Kormánya a veszélyhelyzet kihirdetéséről szóló 40/2020. (III.11.) Korm. rendeletében kihirdette az új koronavírus okozta világjárvány miatt a veszélyhelyzetet, a 71/2020. (III.27.) Korm. rendeletében pedig kijárási korlátozást vezetett be. A kijárási korlátozással összefüggésben hétvégére meghozható önkormányzati intézkedésekről szóló 18/2020. (IV.23.) Korm. rendelet felhatalmazást adott a helyi önkormányzatoknak arra, hogy 2020. április 25. és 26. napjára a kijárási korlátozásról szóló Korm. rendeletben foglaltaknál szigorúbb szabályokat alkossanak meg. A tapasztalatok azt mutatják, hogy az időjárás javulásával egyre több turista keresi fel a környező településekről gépjárművel és kerékpárral Szentendrét, kiemelten a belvárost, kisebb csoportok láthatók a Fő téren, a Duna korzón és a Postás strandon is. A belváros gépjárművel történő megközelítésének korlátozása – amely korlátozás több parkoló megközelítését is érinti –, illetve az Eurovelo 6 kerékpárút szentendrei szakasza használatának korlátozása várhatóan azt eredményezi majd, hogy kevesebb látogató érkezik a környező településekről Szentendrére, ami elősegítheti a koronavírus járvány terjedésének lassítását.

**Részletes indokolás**

1.§-hoz

E § a Szentendre védett és korlátozott forgalmú övezeteibe történő behajtás rendjéről szóló 2/2019. (I.22.) önkormányzati rendeletben meghatározott védett övezeteken túl állapít meg egy újabb védett övezetet 2020. április 25. és 26. napjára az 1. mellékletben felsorolt utcákra vonatkozóan. E védett övezetbe kizárólag a rendeletben meghatározott feltételek valamelyikének fennállása esetén lehet gépjárművel behajtani. A behajtási jogosultságot a Szentendrei Rendészeti Igazgatóság munkatársai ellenőrzik.

2.§-hoz

E § az Eurovelo 6 kerékpárút használatát korlátozza akként, hogy arra kizárólag a szentendrei lakóhellyel, tartózkodási hellyel vagy magánlakással rendelkezők hajthatnak be kerékpárral.

3.§-hoz

E § a módosító rendelet hatályba lépéséről, valamint a 2020. április 27. napjával történő hatályon kívül helyezéséről rendelkezik.